b'\n_START_ARTICLE_\nGrattanin veril\xc3\xb6yly\n_START_SECTION_\nTaustat\n_START_PARAGRAPH_\nElokuussa 1854 joukko mormoneja matkasi North Platte -joen varrella Wyomingissa kulkevaa Oregonin reitti\xc3\xa4 etel\xc3\xa4isten siouxien maiden halki. Uudisasukkaiden karjasta erkani nauta, joka harhaili l\xc3\xa4heiseen lakotojen leiriin. Nautaa etsim\xc3\xa4\xc3\xa4n l\xc3\xa4hteneet siirtolaiset s\xc3\xa4ik\xc3\xa4htiv\xc3\xa4t n\xc3\xa4hdess\xc3\xa4\xc3\xa4n intiaanit eiv\xc3\xa4tk\xc3\xa4 uskaltaneet hakea lehm\xc3\xa4\xc3\xa4 n\xc3\xa4iden leirist\xc3\xa4. My\xc3\xb6hemmin mormonit kertoivat Fort Laramie -linnakkeen komentajalle luutnantti Hugh Flemingille, ett\xc3\xa4 intiaanit olivat varastaneet heilt\xc3\xa4 naudan. _NEWLINE_Valloittavan Karhun johtamien brule-siouxien leiriss\xc3\xa4 vierailulla ollut Korkea Otsa -niminen miniconjou-sioux oli ampunut naudan saadakseen siit\xc3\xa4 itselleen vuodan. Lakotojen puhemiehen\xc3\xa4 toiminut Valloittava Karhu oli valmis antamaan tapetun naudan omistajalle korvaukseksi hevosen omasta laumastaan. Naudan omistanut mies ei suostunut t\xc3\xa4h\xc3\xa4n, vaan vaati 25 dollarin suuruista rahallista korvausta. Vuonna 1851 tehdyn sopimuksen mukaan tapaus olisi kuulunut paikallisen intiaaniasiamiehen John W. Whitfieldin hoitoon, mutta h\xc3\xa4n oli matkoilla._NEWLINE_Flemingin mukaan nautaa koskeva asia oli v\xc3\xa4h\xc3\xa4p\xc3\xa4t\xc3\xb6inen ja ratkaisu sai odottaa. Aliluutnantti Grattan oli toista mielt\xc3\xa4. H\xc3\xa4n oli nuori ja innokas West Pointin sotilaskatemiasta valmistunut johtaja, joka kerskui pienell\xc3\xa4 miesm\xc3\xa4\xc3\xa4r\xc3\xa4ll\xc3\xa4 alistavansa kaikki preerian intiaanit. Fleming korosti Grattanille v\xc3\xa4kivallan tarpeettomuutta lainrikkojan kiinni saamiseksi. Aliluutnantti lupasi noudattaa ohjeita. Grattan suuntasi matkansa kohti Valloittavan Karhun leiri\xc3\xa4 mukanaan 26 jalkamiest\xc3\xa4, tulkki ja kaksi armeijan soittokunnan muusikkoa. L\xc3\xa4hell\xc3\xa4 intiaanikyl\xc3\xa4\xc3\xa4 asunut kauppias James Bordeaux onnistui j\xc3\xa4rjest\xc3\xa4m\xc3\xa4\xc3\xa4n neuvottelut taloonsa, jossa lakotat tarjosivat naudasta maksuksi jo useita hevosia.\n_START_SECTION_\nVeril\xc3\xb6yly\n_START_PARAGRAPH_\nGrattan pysyi kuitenkin alkuper\xc3\xa4isess\xc3\xa4 suunnitelmassaan pid\xc3\xa4tt\xc3\xa4\xc3\xa4 Korkean Otsan eik\xc3\xa4 hyv\xc3\xa4ksynyt vastapuolen tarjoamia korvauksia. Kahdella tykill\xc3\xa4 varustettuna Grattanin jalkav\xc3\xa4kiosasto marssi brule-siouxien leiriin. P\xc3\xa4\xc3\xa4llikk\xc3\xb6 Valloittava Karhu ei halunnut luovuttaa sotilaille kyl\xc3\xa4ss\xc3\xa4 vieraana olevaa Korkeaa Otsaa, vaan yritti puhua t\xc3\xa4m\xc3\xa4n puolesta. Samalla p\xc3\xa4\xc3\xa4llikk\xc3\xb6 ihmetteli sotilaiden saapumista leiriin tykkien kanssa. Valloittava Karhu antoi ymm\xc3\xa4rt\xc3\xa4\xc3\xa4, ett\xc3\xa4 l\xc3\xb6isi vieraitaan, ellei olisi p\xc3\xa4\xc3\xa4llikk\xc3\xb6 ja totesi, ettei tapettu lehm\xc3\xa4 ollut mink\xc3\xa4\xc3\xa4n arvoinen. Mukana ollut alkoholisoitunut tulkki Lucienne Auguste ei osannut lakotan kielt\xc3\xa4, vaan k\xc3\xa4ytti murteellista dakotaa ja pilkkasi lakotoja vaivaisiksi akoiksi. _NEWLINE_Neuvottelut eiv\xc3\xa4t johtaneet mihink\xc3\xa4\xc3\xa4n, ja Korkea Otsa kielt\xc3\xa4ytyi l\xc3\xa4htem\xc3\xa4st\xc3\xa4 vieraitten matkaan. L\xc3\xa4heisest\xc3\xa4 oglala-leirist\xc3\xa4 saapuneet lakotat, heid\xc3\xa4n joukossaan muun muassa nuori Punainen Pilvi, ymp\xc3\xa4r\xc3\xb6iv\xc3\xa4t Grattanin miehet. Pelastaakseen kasvonsa sotilaittensa silmiss\xc3\xa4 Grattan antoi miehilleen k\xc3\xa4skyn avata tulen. Valloittava Karhu, joka luuli amerikkalaisten vain pelottelevan, haavoittui kuolettavasti tykkien ensimm\xc3\xa4isest\xc3\xa4 yhteislaukauksesta. Intiaanit vastasivat laukauksiin kymmenill\xc3\xa4 nuolilla, jotka surmasivat Grattanin ja h\xc3\xa4nen miehens\xc3\xa4. Toisen version mukaan er\xc3\xa4s Grattanin sotilaista olisi hermostuksissaan ampunut er\xc3\xa4st\xc3\xa4 sioux soturia, ja saanut muutkin sotilaat ampumaan. Yksinomaan Grattanista l\xc3\xb6ydettiin 24 nuolta, joista yksi oli l\xc3\xa4vist\xc3\xa4nyt h\xc3\xa4nen p\xc3\xa4\xc3\xa4ns\xc3\xa4. Grattan tunnistettiin my\xc3\xb6hemmin taskukellostaan._NEWLINE_Yksi sotilasosaston j\xc3\xa4sen selvisi taistelusta hengiss\xc3\xa4 pakenemalla haavoittuneena pensaaseen. H\xc3\xa4n kuoli kahden p\xc3\xa4iv\xc3\xa4n kuluttua ehtim\xc3\xa4tt\xc3\xa4 kertoa tapahtuneesta. Tiedot tapahtumien kulusta perustuvat Punaisen Pilven ja Mies-Jonka-Hevosia-Pel\xc3\xa4t\xc3\xa4\xc3\xa4n -nimisen intiaanin kertomuksiin.\n_START_SECTION_\nSeuraukset\n_START_PARAGRAPH_\nKun tieto veril\xc3\xb6ylyst\xc3\xa4 tuli julkisuuteen, Yhdysvaltain sotaministeri\xc3\xb6 alkoi suunnitella kostoiskua lakotoja vastaan uskoessaan mit\xc3\xa4 intiaaneja syytt\xc3\xa4viss\xc3\xa4 sanomalehdiss\xc3\xa4 sanottiin, eiv\xc3\xa4tk\xc3\xa4 ottaneet selv\xc3\xa4\xc3\xa4 Laramie linnakkeesta, miss\xc3\xa4 oltiin avoimesti sit\xc3\xa4 mielt\xc3\xa4, ett\xc3\xa4 syy oli ollut Grattanin. Syyskuussa 1855 Fort Laramien komentajan raportista piittaamaton eversti William Harney johti yli 600 sotilasta Pienen Ukkosen johtamaan brule kyl\xc3\xa4\xc3\xa4n Blue Wateriin ja vaati n\xc3\xa4it\xc3\xa4 luovuttamaan Grattanin murhanneet soturit. Odottamatta intiaaneilta vastausta Harney joukkoineen hy\xc3\xb6kk\xc3\xa4si leiriin ja tapatti 85 lakotaa, joista monet olivat naisia ja lapsia. Hy\xc3\xb6kk\xc3\xa4yksen j\xc3\xa4lkeen Harney johti miehens\xc3\xa4 l\xc3\xa4pi lakotojen asuttaman maaseudun ja antoi n\xc3\xa4ytteit\xc3\xa4 armeijan voimasta. Vaikka intiaanit eiv\xc3\xa4t nousseet vastarintaan, he eiv\xc3\xa4t unohtaneet Valloittavan Karhun kuolemaa eiv\xc3\xa4tk\xc3\xa4 Blue Waterin tapahtumia._NEWLINE_Seuraavan vuosikymmenen aikana erimielisyydet siouxien ja Yhdysvaltojen v\xc3\xa4lill\xc3\xa4 kasvoivat ja kahden erilaisen kulttuurin v\xc3\xa4liset erot korostuivat. Varsinaiset sodat l\xc3\xa4htiv\xc3\xa4t liikkeelle 1862 Minnesotasta, jossa sik\xc3\xa4l\xc3\xa4iset dakotat olivat ryhtyneet kapinaan uudisasukkaita vastaan. Sota levisi tasangoille, ja Grattanin veril\xc3\xb6ylyst\xc3\xa4 alkaneiden monien kriisitilanteiden katkeroittamat lakotat nousivat sotaan Yhdysvaltoja vastaan muun muassa Punaisen Pilven, Istuvan H\xc3\xa4r\xc3\xa4n ja Hullun Hevosen alaisuudessa.'